Polisiehond snuffel perlemoen, verdagtes uit | Maroela Media
Max, 'n sesjarige Duitse herdershond, het die perlemoen uitgesnuffel. (Foto: SA Polisie)
Perlemoen val dalk nie in almal se smaak nie, maar dit keer Max die polisiehond allermins om dit getrou uit te snuffel. Die toegewyde hond het Dinsdag 429 stuks perlemoen in die bosse in Wavecrest, Jeffreysbaai, opgespoor.
Sers. Majola Nkohli, polisiewoordvoerder, het gesê lede van die Jeffreysbaai-polisie se eenheid vir veediefstal en bedreigde spesies was Saterdagaand besig met 'n operasie op die strand toe hulle ses verdagte mans opgemerk het.
Duiktoerusting is by die mans gevind en hulle is summier in hegtenis geneem.
Max, 'n sesjarige Duitse herdershond verbonde aan die Humansdorp-honde-eenheid, se hulp is ingeroep om na nog verdagtes te help soek.
Nie net het hy nog twee vermeende stropers uitgesnuffel nie, maar die polisielede ook na die perlemoenvonds in die bosse gelei, het Nkohli gesê.
Die polisie het ook beslag gelê op 'n wit bakkie.
Die agt mans verskyn na verwagting Woensdag in die Humansdorp-landdroshof vir die onwettige besit van perlemoen. Hulle is tussen 21 en 40 jaar oud.